Hvaða stjörnur og stjörnumerki sjást á himninum seinni hluta vetrar ? Í hverjum mánuði koma í ljós ný stjörnumerki á kvöldin á meðan önnur hverfa undir sjóndeildarhringinn . Hér er fjallað stuttlega um það sem má sjá á næturhimninum frá febrúar og fram í apríl . Svæðið í kringum Karlsvagninn er mjög áhugavert og sést vel á þessum árstíma . Á kvöldin rís stjarnan Arktúrus í Hjarðmanninum í austri en hún er á meðal björtustu stjarna á himinhvelfingunni . Í suðri blasa Tvíburarnir Kastor og Pollux við en vinstra megin við þau er Krabbinn sem er lítið og tiltölulega dauft stjörnumerki . Í honum er að finna stjörnuþyrpingu sem nefnist Jatan eða Býflugnabúið ( M 44 ) en auðvelt er að finna það með aðstoð stjörnukorta . Jatan er stórglæsileg á að líta í öllum gerðum stjörnusjónauka . Fyrir unnendur vetrarbrauta er vorið tvímælalaust besta árstíðin . Konungur dýranna , Ljónið , sýnir klærnar fyrir neðan Karlsvagninn og minnir höfuð Ljónsins á sigð eða spurningamerki sem hefur verið speglað . Eftir því sem líður á kvöldið kemur stærsta stjörnumerkið í dýrahringnum í ljós en það er Meyjan . Ljónið og Meyjan , ásamt stjörnumerkinu Bereníkuhaddi , geyma margar af þeim vetrarbrautum sem auðveldast er að skoða í meðalstórum stjörnusjónauka . Í Ljónsmerkinu er margrómaður vetrarbrautahópur sem nefnist Ljónsþrenningin og í Meyjunni er að finna miðju Meyjarþyrpingarinnar sem er stóra vetrarbrautaþyrpingin sem er næst okkur . Í henni eru um tvö þúsund vetrarbrautir . Stjörnumerkið Bereníkuhaddur sést best á vorin en þar sem stjörnurnar í merkinu eru tiltölulega daufar nýtur það sín helst utan þéttbýlisins . Flestar þeirra eru saman í stjörnuþyrpingu sem nefnist Haddþyrpingin og glitrar á næturhimninum eins og perlum skeytt teppi . Bereníkuhaddur er á svæðinu milli Arktúrusar í Hjarðmanninum , Ljónsins og Karlsvagnsins í Stórabirni . Þetta stjörnumerki eitt og sér ætti að vera næg ástæða til þess að gá til stjarna á vorin . Á Vísindavefnum eru fjölmörg svör um stjörnufræði sem fróðlegt er að skoða , til dæmis við spurningunum : Þetta svar er hluti af lengri umfjöllun um fyrirbæri á himninum á Stjörnufræðivefnum og birt hér með góðfúslegu leyfi . Áhugamenn um stjörnuskoðun ættu að skoða Stjörnufræðivefinn , en þar má bæði finna ýmsan fróðleik um stjörnurnar og ábendingar um stjörnuskoðun . Einnig er vert að benda á vefsíðu Stjörnuskoðunarfélags Seltjarnarness , sem býður bæði upp á námskeið um stjörnuskoðun og aðstöðu til stjörnuskoðunar .